# מות היונה

השבוע ציינו ארבעים שנה למותה של יונה וולך, המשוררת שחנכה רבים מאיתנו, הכותבות והכותבים, הקוראים והקוראות, אל השירה העברית. עולמה הלשוני והרגשי הסבוך של וולך הותיר חותם עמוק בספרות שלנו, ודמותה החד־פעמית, הפרסונה האדירה שלה, הותירה חותם משמעותי לא פחות בתרבות. ״עברית היא סקסמניאקית״ כתבה וולך באחד משיריה המפורסמים, שבו היא מכילה על לשוננו את כל תסביכי הזהות: המגדריים, הלאומיים, הדתיים, העדתיים. היא מסיימת בציווי: ״אהוב אותה עכשיו בלי כסות לשון״. אנחנו ממליצים לקרוא את וולך תמיד, גם ללא כל קשר לתאריך מסוים. אבל עכשיו במיוחד, בעת שהעברית הופכת לכל מיני סוגים של מניאקית, אנחנו מציעים לחזור ולקרוא בשיריה של וולך, במחזותיה, בשיחותיה המרתקות, ואף בביוגרפיות שנכתבו אודותיה. יהי זכרה מהפכה לשונית.

ההנחה השבועית למנויי המגזין ספרי יהדות ומקרא עכשיו ב-20% הנחה עם קוד קופון: TORA *בתוקף עד 10.10.2025
לרכישה באתר

# מעיין הנעורים

ובעוד המתים ממשיכים למות, ישנם אלו שאינם מוכנים להשלים עם הגזירה. כך למשל דוריאן, גיברו הטראגי והנפלא של הספר ״תמונתו של דוריאן גריי״ מאת אוסקר ויילד. ספר זה הוא מעין תרגיל מחשבתי ופילוסופי מרתק על אחת המשאלות היהירות ביותר של האנושות: לא רק חיי נצח, אלא גם נעורי נצח. הספר מתאר את חייו של דוריאן וחוג מכריו שמאמינים שאין דבר חשוב יותר בעולמנו מהיופי. דוריאן מוכר את נשמתו ובתמורה נשאר יפה וצעיר, בעת שדיוקן בדמותו מזדקן במקומו. הדיוקן הולך ומתמלא לא רק בקמטים, אלא גם בסימני כל חטאיו של גריי. סופו של הגיבור, כאמור, טרגי. וכך גם סופו של מחברו, אוסקר ויילד, שנעוריו נקטעו בטרם עת כאשר נשפט והורשע בשל מה שהוגדר בזמנו כחטאיו המוסריים. ״תמונתו של דוריאן גריי״, למרבה האירוניה, שימש כאחת הראיות המרכזיות במשפטו. אנחנו מאמינים שחיי נצח אמיתיים קשורים ביצירות ששורדות עידן ועידנים לאחר מות המחברים שלהן. ובמובן זה, ויילד וגריי ככל הנראה יחיו לנצח.

אל תשכחו: כדי להמשיך לקבל את המגזין השבועי שלנו באופן קבוע, יש להירשם לרשימת התפוצה.
← להרשמה למגזין השבועי

# הספר הנכון

״הספר בא לפקוח את עיניכם לראות את המזימה הנרקמת סביבכם, ולעורר אתכם למשימה הגדולה של מאבק על מעמדכם כשותפים שווי זכויות״. כך מתוך ״הספר האדום הקטן של התלמידים״, מדריך שנכתב בשנות השישים על ידי שני מורים מדנמרק, ותורגם לעברית ב־1979. אחת ממטרותיו של הספר היא לעודד צעירים לפקפק בנורמות החברתיות של תקופתם, והתלמידים השקדנים שיקראו בו ילמדו דרכו (גם) על הדברים החשובים באמת בחיים: אלכוהול, סיגריות, חשיש, ומה פירוש להיות מסטול (אחת התשובות: להיות מטופשים מאוד), וכן על אוננות, אמצעי מניעה ופורנוגרפיה. בתגובה, פוליטיקאים רבים פתחו בקמפיין פופוליסטי נגד הספר, חלקם עשו זאת בהצלחה, והוא נאסר להפצה במספר ארצות באירופה, בהן איטליה וצרפת, בעיקר בשל ההתייחסויות שיש בו להפלות. עם החינוך שיש כרגע בארץ (כלומר, שאין כרגע בארץ) אנחנו ממליצים לכל תלמיד ותלמידה לקרוא, ללמוד וליישם. מערכת החינוך היא אכן מזימה גדולה!

# שיר לשבת
״מי יתן״ מתוך הספר ״אחר הדברים האלה״ מאת מרים אורן.

מרים אורן (1920–1998) הוא אחד משמות העט של המשוררת והמתרגמת שנולדה ברוסיה בשם שושנה ברגר, ועלתה לארץ בילדותה אחרי שאביה נרצח בידי הקומוניסטים. אורן הוציאה שישה קובצי שירה וכן תרגומים רבים לספרי מופת, בין היתר ״טבעת החנק״ מאת הנרי ג׳יימס (שתורגם שוב בהמשך כ״פיתול כפול״). ״אחר הדברים האלה״ היה ספרה השני, הוא ראה אור ב־1962 ולווה באיורים של יוסל ברגנר. לשירים נוספים מאוסף ספרי השירה של האחים גרין בקרו בפייסבוק או באינסטגרם שלנו.

10 שאלות ספרותיות על איזה ספר מבוסס הסרט ״משחקי פיתוי״ מ־1999 בכיכובן של שרה מישל גלר וריס ויתרספון? לפי ט.ס. אליוט, מהו החודש האכזר ביותר? מה משותף לפרנץ קפקא ולמשורר הרומי אובידיוס? מה משותף לעץ דפנה ולפרח הנרקיס? איזה מנהיג ציוני היה הראשון לתרגם את הפואמה ״העורב״ מאת אדגר אלן פו? בעברית תורגמה קריאתו של העורב (מהפואמה לעיל) בין היתר: ״לנצח לא״, ״כבר לא יותר״ ו״אל עד־אין־דור״. מה אמר העורב במקור האנגלי? בשנת 1966 התחלק פרס נובל לספרות בין שני כותבים יהודים. הראשון הוא ש״י עגנון, מי השני/ה? בשמו של איזה ספר מאת דויד גרוסמן יש שיבוש מכוון בעברית? איזה רומן גרפי מתאר את חייה של המחברת כילדה באיראן של שנות השמונים? איזה אירוע היסטורי מתואר בספר ״בית מטבחיים 5״ מאת קורט וונגוט?
לתשובות באתר

greenbrothers.co.il | ידידיה פרנקל 39, תל אביב | 03-5238501
לחצו כאן אם אתם רוצים לקבל פחות מיילים - Manage Preferences לחצו כאן אם אתם רוצים להפסיק לקבל מיליים -